Kremský, Peter, poslanec NR SR (2022-12-07):
Ďakujem, pán predsedajúci. Vážené kolegyne, vážení kolegovia, nemôžem nespomenúť kolegu Pročka, ktorý určite má vysoké príplatky za nočnú prácu a chcel by ešte vyššie, ale teraz k téme. Myslím si, že predkladatelia tohto zákona nie celkom rozumejú, čo by takáto zmena spôsobila, keď teda odmyslíme si oblasť obchodu a výroby potravín, tak v oblasti priemyslu. Priemysel sa v súčasnosti nachádza vo veľmi ťažkej situácii nie kvôli covidu. Covid je, verím, že dávno za nami a priemysel je niekde už úplne inde. Priemysel veľmi trpí logistickými problémami, nedostatkom dielov, meškaním dielov, jednoducho mnohé výrobky stoja na dvore, pretože tam chýba jedna malá súčiastka a dokončujú sa potom ručne, keď tá súčiastka príde a podobné veci, ktoré sa diali kedysi v čase manufaktúr a odvtedy nie, lebo už existuje automatizovaná pásová výroba. Ale dnes sa k tomu znovu vraciame kvôli tomu, že proste v Číne nejaká fabrika práve je uzavretá a nefunguje a príde to o 2-3 mesiace neskôr, ako má a podobne. To je prvá vec. Druhá vec, ktorá sa deje, že tu máme obrovskú energetickú krízu. Sme v energetickej vojne s Ruskom a neviem, či povedať pán, skôr gospoď Putin alebo tovarišč Putin sa rozhodol zničiť nás vysokými cenami plynu a trpíme tým všetci. Firmy, priemyselné firmy po väčšine stále nevedia, akú cenu elektriny a akú cenu plynu budú platiť od nového roka. Predstavte si v tejto situácii, že máte vypočítať ceny svojich výrobkov, ktoré budete ponúkať na trhu, ktoré budete dodávať počas budúceho roka, keď neviete, či cena elektriny bude tých 200, ktoré ohlásil štát, alebo bude 500, ako sa nám teraz ponúka na trhu. Skúste v takejto situácii plánovať výrobu, plánovať budúce roky, rozvoj, nové investície, rozširovanie výroby alebo znižovanie výroby. Proste to je úplný krok do tmy. To je jak keď idete tunelom bez čelovky a niekde na konci vidíte svetielko a potom zistíte, že to bola svätojánska muška. Takže v takejto situácii páni poslanci SMER-u sa rozhodli, že idú pomôcť ľuďom. Že idú pomôcť tým najchudobnejším, ktorí sú tak zle na tom, že musia ísť na nočnú smenu alebo dokonca pracovať cez víkend. To je prvý chybný uzáver. To nie sú ľudia, ktorí sú tak zle na tom. To sú ľudia, ktorí často zarábajú nadpriemernú mzdu a proste pracujú v prevádzke, ktorá funguje na tri zmeny alebo štyri zmeny. To sú ľudia, ktorí tam proste idú, pretože tam chcú ísť, pretože tam pracujú, pretože tam chcú pracovať. Majú ďalšie tri, štyri ponuky v okolí, kde by mohli pracovať, pretože firmy si preťahujú ľudí hore-dolu, ale oni chcú pracovať tam, preto tam robia. A to, že pracujú v noci alebo cez víkend, berú ako súčasť svojej práce. A čiže to je prvý chybný uzáver. Druhý chybný uzáver je ten, že pomôžeme ľuďom. Tie firmy, ktoré dnes fungujú na trhu, sú ohrozené týmito všetkými vplyvmi. A najmä touto energetickou krízou, v ktorej štát stále im nepovedal jasné slovo, ako budú fungovať po novom roku. Opakujem, stále tu nemáme jasné, za akú cenu budú nakupovať elektrinu, plyn. A v takejto situácii my im šupneme tam zákon bez toho, aby sme s nimi diskutovali, aby sme sa ich na to opýtali, čo si oni o tom myslia, ako to vidia, tak im tam šupneme zákon, kde im skokovo zvýšime príplatky v noci a cez víkend. Ešte raz opakujem, to sú minimálne príplatky. To sú minimálne. Niektoré firmy skutočne platia viac, pretože si tých ľudí chcú udržať. A výsledok bude ten, že tie firmy, ktoré nevedia, čo bude po novom roku a uvažujú, či trebárs nezavrieť časť svojej prevádzky, ktorá je už teraz nerentabilná kvôli vysokým cenám elektriny alebo plynu, pretože jednoducho tie výrobky nemôžu skokovo zdražiť a predávajú ich so stratou často, tak ako logické pre dobrého hospodára je, tak túto výrobu obmedzím alebo úplne vypnem, ľudí prepustím alebo nechám doma a počkám, ako sa to vyvinie. Máme už niekoľko fabrík, niekoľko prevádzok, ktoré toto urobili na Slovensku, a ďalšie, ktoré to urobia zrejme po novom roku. A v takejto situácii, keď príde k takémuto niečomu, čo ste tu práve, o čom nás práve presviedčate a čo ste tu práve navrhli, tak jednoducho urýchlime tieto rozhodnutia. Urýchlime tieto snahy, tieto procesy, výsledok budem, že viac ľudí skončí na úradoch práce, viac ľudí skončí na ulici, viac ľudí možno odíde do zahraničia za prácou, pretože jednoducho tú prácu stratia. Čiže to, čím im chcete pomôcť, práve tým najchudobnejším a málo zarábajúcim, tak práve tých prvých budú prepúšťať. Pretože to sú ľudia, ktorých ľahko nahradia, to sú ľudia, ktorí toho nevedia veľa, ktorí nie sú až takí cenní pre zamestnávateľa a tí budú prví prepustení. Rozumiem tomu, že SMER to riešil inak, že to riešil tak, že brzdil nárast minimálnej mzdy, dokonca v štátnych podnikoch ani nevyplácal minimálnu mzdu, porušoval zákon, dokonca v štátnych inštitúciách ani nevyplácal víkendové príplatky a nočné príplatky za svojej vlády. My to takto robiť nechceme, práve preto tu boli výraznejšie nárasty minimálnej mzdy, v tom sme v podstate ustúpili odborom a zástupcom zamestnancom, ale kompromis v tom bol ten, že sa tieto príplatky nezvyšovali podľa rastu minimálnej mzdy, ale sa zvyšovali pevnou čiastkou. Ak tento kompromis narušíme, naozaj hrozí to, že tie firmy budú prepúšťať viac ako by prepúšťali bez tohto. Čiže, páni zo SMER-u a ďalší, ktorí to chcete podporiť, ak to podporíte, ak to prejde, urobíte zamestnancom medvediu službu. Namiesto aby ste im pomohli, im uškodíte. Ja vám, ja vás o tom nebudem presviedčať, presvedčiť sa môžete sami, ak budete hovoriť so zamestnávateľmi, čo ste zanedbali, čo je škoda, čo je neodborné, ja vás o tom presviedčať nebudem, len chcem vás varovať. Chcem, aby ste o tom vedeli, aby ste boli varovaní. Pretože ak uškodíte slovenským zamestnávateľom, slovenským občanom, bude to na vaše plecia a na vaše svedomie. Ďakujem.